  Майя Бывальцева Ува ёрослэн валтӥсь сюлмаськонъёсыз — ву, чылкытатӥсь сооружениос но пенсионеръёс понна автобус маршрутъёс. 17-тӥ пӧсьтолэзе та муниципал кылдытэтэ ветлэмезлы йылпумъянъёс лэсьтыса, журналистъёслы со сярысь вераз Удмуртилэн тӧроелэсь ужзэ огдырлы быдэсъясь Александр Бречалов. Вань юанъёсты гожтӥмы, соосты Ува ёросъя ужанрадлыке пыртомы но сэртты-пертчыны ужпум пуктомы. Тужгес сюлэмшугъяськытӥсьёсыз — ву, чылкытатӥсь сооружениос но пенсионеръёс понна автобус маршрутъёс. Ми соосты яке таяз арын, яке вуонояз сэрттыны-пертчыны кулэ Александр Бречалов Солэн верамезъя, со Удмуртиысь транспортъя но сюрес возёсъя министрлэсь ужзэ быдэсъясез Алексей Горбачёвез но Ува ёрослэсь тӧрозэ Владимир Головинэз калыкез нуон-ваён ужпумез сэрттон-пертчон амалэз арня куспын ӵектыны куриз. «Татын математика, ӧтёно калыкез нуон-ваёнэз радъяны быгатӥсез, соин вераськыны кулэ. Куке пумкылъян луоз, ми соин тодматомы», — пусйиз Александр Бречалов. Улосвыл кивалтӥсьлэн кылъёсызъя, ёрослэн луонлыкъёсыз но сюлмаськонъёсыз сярысь меӵак вераськонъёс мынӥзы. Элькунысь тросаз муниципал кылдытэтъёсын валтӥсь «висёнъёс» огкадесь — дышетон, тазалыкез утён, сюресъёс но жилищно-коммунальной возёс. Ува ёрос мукетъёсызлэсь юнгес экономикаеныз висъяське, отын вань гурт возёс но, бадӟым ужпӧръёс но. «Мыным кельшиз командалэн ужамез — муниципал ёрослэн тӧроезлэн но, поселениослэн тӧрооссылэн но — соос азинскыны луонлыкъёсты адӟо но солы саклыксэс висъяны дась — озьы ик ужаны кулэ», — пусйиз Бречалов. Озьы ик со Ува ёрослэн туризмез азинтыны бадӟым луонлыкъёсыз вань шуыса ватсаз. Кылсярысь, Былай черкогуртысь Удмурт лулчеберетъя центрез инвестици луонлыкъёсъя картаез пыртыны быгатозы. Муниципал кылдытэтэ вуылыкуз Удмуртилэн тӧроезлэсь ужзэ быдэсъясь Былай черкогуртын, Ува каргуртын улӥсьёсын но ёросысь азьветлӥсьёсын пумиськылӥз. Ува ёросын калыкез автобусэн нуон-ваёнэз радъян югдуръя журналистъёслы валэктонъёс сётӥз Удмуртиысь транспортъя но сюрес возёсъя министрлэсь ужзэ быдэсъясь Алексей Горбачёв. «Шугъяськонъёс татын 2015-тӥ арысен кутскизы, куке «Удмуртавтотранс» коньдонзэ шыръяны кутскем улсын татысь кошкиз. Со Ува, Сюмси, Вавож но Сьӧлта ёросъёсын калыкез нуллон. Капчиятонъёслэн ӧвӧлтэмзы сярысь гинэ вераськон уг мыны, огшоры категориысь кунмуртъёсты нуллон но табыш уг вайы вал. Соку пичи компаниез татчы пыртӥзы — «Ува-авто». Со «Удмуртавторанслэсь» 25 автобуссэ басьтӥз, эшшо 5 аслаз вал, эшшо газ вылын ужась техникаез азинтон программая дассэ лизинген басьтӥз, но предприяти банкрот луиз», — вераз со. Али отын маршрутъёс вань, но 4 компаниос дунъёсты радъятэк, капчиятонъёс сётытэк ужало. Алексей Горбачевлэн верамезъя, ужан амалъёс таӵе луыны быгато: яке радъямтэ дунъёсъя, но капчиятонъёс сётыса калыкез нуон-ваён (соку коньдэт компаниослы компенсация висъялоз), яке 50 процентъем капчиятон сётон (озьы ужало Дэри ёросысь куд-ог маршрутъёс). Кылдыны быгатозы выль ӵектонъёс но. Вераны кулэ, капчиятонъёс улэ шедись вань категориосысь калыкез автобусъёсын нуон-ваён понна Удмуртилы коньдэтысь арлы быдэ 750 миллион манет пала шедьтыны кулэ. Тегъёс: Мерлык Туризм ЖКХ Ува Транспорт дунъёснотарифъёс Удмуртия АлександрБречалов  